　乾　1

1. 　乾　　道陟石阪，胡言連蹇，譯瘖且聾，茵使道通請謁不行求事無功。

2. 　坤　　招殃來害我邦國病在手足不得安息。

3. 　屯　　陽孤亢極多所拫惑車傾蓋亡身惶乃得其願雌雄相從。

4. 　蒙　　鴶鵴鳲鳩專一無尤君子是則長受嘉福。

5. 　需　　目瞤足動喜如其願舉家蒙寵。

6. 　訟　　罷馬上山，絕無水泉，喉焦唇乾，舌不能言。

7. 　師　　倉盈庚億，宜稼黍稷，國家富有，人民蕃息。（與比之井，坤之恒同）

8. 　比　　中夜狗吠，盜在牆外，神明祐助，銷散皆去。

9. 　小畜　据斗運樞，順天無憂，與樂同居。

10.　履　　空拳握手，倒地更起，富饒豐衍，快樂無已。

11.　泰　　不風不雨，白日皎皎，宜出驅馳，通理大道。（與坤同）

12.　否　　載日晶光，驂駕六龍，祿命徹天，封為燕王。

13.　同人　子號索哺，母行求食，反見空巢，訾我長息。

14.　大有　上帝之生，福祐日成，脩德行惠，樂安且寧。

15.　謙　　山險難登，澗空多石，車馳 〔7d1101.gif〕擊，載重傷軸，儋負善躓，跌踒右足。

16.　豫　　禹鑿龍門，通利水源，東注滄海，民得安存。

17.　隨　　乘龍上天，兩蛇為輔，湧躍雲中，遊觀滄海，安樂長處。

18.　蠱　　彭祖九子， 德不殆，南山松柏，長受嘉福。

19.　臨　　南山昊天，刺政關身，疾悲無辜，背憎為仇。

20.　觀　　江河淮海，天之奧府，眾利所聚，可以饒有，樂我君子，百福是受。

21.　噬嗑　堅冰黃鳥，啼哀悲愁，不見甘粒，但觀藜蒿，數驚鷙鳥，為我心憂。

22.　賁　　室如懸磐，既危且殆，早見之士，依山谷處。

23.　剝　　大禹式路，蚩尤除道，周匝萬里，不危不殆，見其所使，無所不在。

24.　復　　三人為旅，俱歸北海，入門上堂，拜謁王母，勞賜我酒。

25.　旡妄　傳言相誤，非干徑路，鳴鼓逐狐，不知 處。

26.　大畜　三羊爭雌，相逐奔馳，終日不食，精氣勞疲。

27.　頤　　純服黃裳，戴上與興，德義既生，天下歸仁。

28.　大過　桀跖並處，人民愁苦，擁兵荷糧，戰於齊魯。

29.　坎　　黃鳥采菉，既嫁不荅，念我父兄，思復邦國。

30.　離　　胎生孚乳，長息成就，充滿帝室，家國昌富。

31.　咸　　三人求橘，反得丹穴，女貴以富，黃金百鎰。

32.　恒　　東山西岳，會合俱食，百家送從，以成恩福。

33.　遯　　弱雞無距，與鵲交鬥，翅折目盲，為鳩所傷。

34.　大壯　隙大墻壤，蠹眾目折，狼虎為政，天降罪罰，高弒望夷，胡亥以斃。

35.　晉　　三癡俱走，迷路失道，惑不知歸，反入患口。

36.　明夷　弓矢俱張，把彈折絃，丸發不至，道遇害患。

37.　家人　三女求夫，伺候山隅，不見復關，長思歎憂。

38.　睽　　陽旱炎炎，傷害禾穀，穡人無食，耕夫嘆息。

39.　蹇　　騎 逐羊，不見所望，徑涉虎穴，亡羊失羔。

40.　解　　暗昧冥語，相傳詿誤，鬼魅所舍，誰知臥處。

41.　損　　姬姜祥淑，二人偶食，論仁議福，以安王室。

42.　益　　公孫架驪，載眄東齊，延陵說產，遺季紵衣。

43.　夬　　孤竹之墟，失婦亡夫，商於蒺藜，不見少妻，東郭棠姜，武氏以亡。

44.　姤　　仁政不暴，鳳凰來舍，四時順節，民安其處。

45.　萃　　任劣力薄，孱駑恐怯，如蝟見鵲，不敢拒格。

46.　升　　衛侯東遊，惑於少姬，亡我考妣，久迷不來。

47.　困　　噂噂所言，莫如我垣，歡喜堅固，可以長安。

48.　井　　鸑鳴岐山，龜應幽潚，男女媾精，萬物化生，文王以成，為周開庭。

49.　革　　玄黃虺隤，行者勞疲，役夫憔悴，踰時不歸。

50.　鼎　　弱足刖跟，不利出門，市賈不利，折亡為患。

51.　震　　懸貆素餐，居非其安，失輿撥蘆，休坐徙居。

52.　艮　　民怯城惡，姦人所伏，寇賊大至，入我郛郭，七子俘獲。

53.　漸　　陽低頭，陰仰首，水為災，傷我足，進不利，難生子。

54.　歸妹　背北相憎，心意不同，如火與金。

55.　豐　　太微帝室，黃帝所宜，藩屏周衛，不可得入，常安無患。

56.　旅　　繭栗犧牲，敬享鬼神，神嗜飲食，受福多孫。

57.　巽　　出門逢惡，與禍為怨，更相擊刺，傷我手端。

58.　兌　　鷾非中退，舉事不進，眾人亂潰。

59.　渙　　跛踦相隨，日暮牛罷，陵遲後旅，失利亡雌。（泰之復）

60.　節　　龍角博預，位至公傾，世祿久長，起動安寧。

61.　中孚　舜升大禹，石夷之野，徵詣王庭，并治水土。

62.　小過　從風放火，荻芝俱死，三害集房，叔子中傷。

63.　既濟　梗生荊山，命制輸班，袍衣剝脫，夏熱冬寒，飢餓枯槁，末人莫憐。

64.　未濟　長面大鼻，來解己憂，遺吾福子，與我惠妻，惠吾嘉喜。

